Harry Potter and the Chamber of Secrets (film)

***Harry Potter and the Chamber of Secrets*** je fantastični film iz 2002. godine kojeg je režirao Chris Columbus prema istoimenom romanu J. K. Rowling. Ovo je drugi nastavak serijala o Harryju Potteru čiji scenarij potpisuje Steve Kloves, a produkciju David Heyman. Radnja filma prati Harryjevu drugu godinu u Hogwartsu, tijekom koje baštinik Salazara Slytherina otvara Odaju tajni i oslobađa čudovište koje skamenjuje ljude u školi. Naslovnog lika ponovo tumači Daniel Radcliffe, dok njegove najbolje prijatelje, Rona i Hermione, tumače Rupert Grint i Emma Watson. Ovaj film nastavak je filma *[[Harry Potter and the Philosopher's Stone (2001)|Harry Potter and the Philosopher's Stone]]* te prethodnik filma *[[Harry Potter and the Prisoner of Azkaban (2004)|Harry Potter and the Prisoner of Azkaban]]*.

Londonska premijera bila je 3. studenog 2002., dok je u kino distribuciju u SAD-u i Ujedinjenom Kraljevstvu pušten 15. studenog 2002. Film je ostvario velik uspjeh na *box officeu*, zaradivši gotovo $879 milijuna dolara na svjetskim blagajnama. Godine 2003., film je nominiran za 3 BAFTA nagrade.

## Sinopsis

Harry provodi još jedne ljetne praznike kod Dursleyjevih. U Kalinin prilaz dolazi kućni vilenjak Dobby koji ga upozorava da će biti u smrtnoj opasnosti ako se vrati u Hogwarts. Harry je, unatoč Dobbyjevu upozorenju, odlučan u svojoj namjeri da se vrati, ali ga Dobby pokušava zaustaviti koristeći magiju (što Harryja dovodi u nevolju).

Dursleyjevi zaključavaju Harryjeve knjige i čarobni štapić, ali u pomoć dolaze braća Weasley (Fred, George i Ron) u letećem automobilu svog oca. Nakon ljeta provedenog u Jazbini Weasleyjevi i Harry odlaze na peron 9¾ kako bi se ukrcali na vlak za Hogwarts. Harry i Ron ne uspijevaju proći kroz zid koji vodi do perona pa u trenutku očaja uzimaju leteći automobil kojim dolaze do škole. Pri slijetanju je, zbog pada na Napadačku vrbu, pukao Ronov štapić, a polusvjesni je automobil pobjegao u Zabranjenu šumu.

U novoj je školskoj godini Harry u središtu pažnje troje ljudi: novog, nesposobnog, profesora Obrane od mračnih sila, Gilderoya Lockharta; mladog obožavatelja Colina Creeveyja; i Ronove mlađe sestre, Ginny Weasley kojoj se Harry sviđa. Sve kreće po zlu kada netko otvori Odaju tajni iz koje izlazi čudovište koje napada učenike bezjačkog podrijetla i skamenjuje ih. Prema legendi, Odaju je sagradio Salazar Slytherin i može ju otvoriti samo njegov pravi baštinik kako bi "očistio" Hogwarts od učenika koji nisu čistokrvni.

Mnogi su smatrali da je baštinik Harry, pogotovo nakon što je otkriveno da može razgovarati sa zmijama, što je mogao i sam Slytherin. Harry, Ron i Hermione tijekom većeg dijela romana pokušavaju otkriti tko je pravi Slytherinov baštinik.

Tijekom godine povećava se broj napada i sve više skamenjenih osoba, uključujući i Hermionu, završava u bolničkom krilu. kao vrhunac, na jednom je od zidova osvanula poruka da je Ginny Weasley odvedena u Odaju gdje će "njezin leš dovijeka ležati". Uz Ronovu pomoć Harry pronalazi ulaz u Odaju tajni gdje saznaje da je Ginny otvorila Odaju pod utjecajem Lorda Voldemorta, odnosno sjećanja na njega koje je bilo pohranjeno u njegovom starom dnevniku.

Sjećanje na Voldemorta (Toma Riddlea) sve više jača dok krade životnu energiju od Ginny. Pokušava ubiti Harryja nahuškavanjem baziliska na njega, ali Dumbledore šalje Fawkesa, svog feniksa, da odnese Harryu Razredbeni klobuk u iz kojeg Harry izvlači mač Godrica Gryffindora. Fawkes osljepljuje baziliska i Harry ga ubija mačem. Riddleov je dnevnik uništen i Ginny se vraća u život. Skamenjeni se učenici također osvješćuju uz pomoć mandragora profesorice Sprout. Dnevnik je bio u posjedu Luciusa Malfoya, koji ga je uspio krišom podvaliti Ginny, ali za to nije bilo dokaza.

Harry ponovno susreće Dobbyja, koji mu otkriva da radi za obitelj Malfoy i da zna za njihovu podvalu. Harry se sažali nad Dobbyjem i sjeti se kako bi mu mogao pomoći - ostatke dnevnika zamata u jednu od svojih čarapa i daje ih Luciusu koji odmota dnevnik i čarapu baci na Dobbyja. Ta je čarapa zbog Luciusove nesmotrenosti postala dar odjeće koji je oslobodio Dobbyja. Dobby ostaje zahvalan Harryju i čak ga štiti od Luciusova ispada bijesa.

Harry je zabrinut zato što ne zna je li trebao biti Slytherin, ali Dumbledore ga razuvjerava govoreći mu da ljude određuju njihovi izbori i da ne bi mogao izvući Gryffindorov mač da nije pravi pripadnik doma Gryffindora.

U međuvremenu su Harry i Ron razotkrili i prijevaru Gilderoya Lockharta koji je brisao pamćenje drugim ljudima i prisvajao njihova djela. Lockhart je završio u bolnici svetog Munga nakon što je na Harryju i Ronu pokušao izvesti čaroliju brisanja pamćenja pomoću Ronova slomljena štapića.

## Glumačka postava

* Daniel Radcliffe kao Harry Potter, protagonist filma.
* Rupert Grint kao Ron Weasley, Harryjev najbolji prijatelj.
* Emma Watson kaos Hermione Granger, Harryjeva najbolja prijateljica.
* Kenneth Branagh kao Gilderoy Lockhart, poznati pisac i novi profesor Obrane od mračnih sila. Hugh Grant je navodno bio prvi izbor, ali zbog drugih obaveza nije bio u mogućnosti igrati Lockharta. Branagh je 25. listopada 2001. izabran kao Grantova zamjena.
* John Cleese kao Skoro Bezglavi Nick, the Gryffindor House ghost.
* Robbie Coltrane kao Rubeus Hagrid, čuvar ključeva u Hogwartsa.
* Warwick Davis kao Filius Flitwick, profesor čarolija i predstojnik Ravenclawa.
* Miriam Margolyes kao Pomona Sprout, profesorica travarstva i predstojnica Hufflepuffa.
* Richard Griffiths kao Vernon Dursley, Harryjev tetak, bezjak.
* Richard Harris kao Albus Dumbledore, ravnatelj Hogwartsa i jedan od najvećih čarobnjaka svoga doba. Harris je umro malo prije premijere filma.
* Toby Jones kao Dobby, kućni vilenjak obitelji Malfoy koji pomaže Harryju.
* Tom Felton kao Draco Malfoy, Harryjev rival.
* Jason Isaacs kao Lucius Malfoy, Dracov otac.
* Alan Rickman kao Severus Snape, profesor napitaka i predstojnik Slytherina.
* Fiona Shaw kao Petunia Dursley, Harryjeva teta, bezjakinja.
* Maggie Smith kao Minerva McGonagall, profesorica preobrazbe i predstojnica Gryffindora.
* Julie Walters kao Molly Weasley, Ronova majka.
* Mark Williams kao Arthur Weasley, Ronov otac.
* James Phelps i Oliver Phelps kao Fred i George Weasley, Ronova starija braća.
* Bonnie Wright kao Ginny Weasley, Ronova mlađa sestra.
* Christian Coulson kao Tom Riddle, mlađa verzija Lorda Voldemorta sačuvana u dnevniku.

## Nagrade
Dana 14. siječnja 2003. film je dobio nagradu Phoenix Film Critics Society Award u kategoriji Najboljeg obiteljskog filma. Nominiran je i za sedam nagrada Saturn, uključujući i najboljeg režisera, najbolji film i najbolju izvedbu mladog glumca (Daniel Radcliffe). Film je nominiran i za tri nagrada BAFTA (nije dobio nijednu) i jedan Grammy za glazbu Johna Williamsa.

## Izvori